
Nr. 27/382
RAPORT COMUN

asupra proiectului de Lege pentru modificarea şi completarea Legii nr.72/2007 privind stimularea

 încadrării în muncă a elevilor şi studenţilor 
(PL.x. 316/2010)


1. În baza prevederilor art. 95 din Regulamentul Camerei Deputaţilor, republicat, cu adresa nr. PL.x 316 din 12 mai 2010, Comisia pentru învăţământ, ştiinţă, tineret şi sport şi Comisia pentru muncă şi protecţie socială au primit spre dezbatere şi avizare, în fond, proiectul de Lege pentru modificarea şi completarea Legii nr.72/2007 privind stimularea încadrării în muncă a elevilor şi studenţilor.


Pentru întocmirea raportului, Comisia a analizat avizele primite de la Comisia pentru buget, finanţe şi bănci, Comisia pentru egalitatea de şanse între femei şi bărbaţi, Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului. 

Proiectul de Lege are ca obiect de reglementare modificarea şi completarea Legii nr. 72/2007 privind stimularea încadrării în muncă a elevilor şi studenţilor, cu modificările şi completările ulterioare, în vederea încurajării elevilor şi studenţilor, în baza unui contract individual de muncă cu timp parţial, în domeniile pentru care se pregătesc în instituţiile de învăţământ. 

2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.

3. În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 
Membrii Comisiei pentru muncă şi protecţie socială au dezbătut proiectul de lege în şedinţa din data de 20 octombrie 2010 şi au hotărât, cu majoritate de voturi (2 voturi împotrivă), respingerea proiectului de lege. 

La lucrările Comisiei au fost prezenţi 21 deputaţi, din totalul de 22 membri ai Comisiei.
La dezbateri au participat ca invitaţi, în conformitate cu prevederile art.54 şi 55 din Regulamentul Camerei Deputaţilor: domnul Nicolae Ivăşchescu – secretar de stat şi doamna Simona Bordeianu - director în cadrul Ministerului Muncii şi Protecţiei Sociale.
Membrii Comisiei pentru învăţământ, ştiinţă, tineret şi sport au dezbătut proiectul de lege în şedinţa din 15 decembrie 2010 şi au hotărât, cu unanimitatea voturilor celor prezenţi, respingerea proiectului de lege.


La lucrările Comisiei au fost prezenţi 18 deputaţi, din totalul de 31 membri ai Comisiei.
La dezbateri au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului şi doamna Simona Bordeianu - director în cadrul Ministerului Muncii şi Protecţiei Sociale.

4. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Proiectul de Lege a fost adoptat de Senat, în calitate de primă Cameră sesizată, în condiţiile art. 75 alin. (2) teza a III-a a Constituţiei României, republicată. 

5. În urma finalizării dezbaterilor, membrii celor două Comisii propun plenului Camerei Deputaţilor respingerea proiectului de Lege din următoarele considerente:

- nu este oportună adoptarea acestui proiect de lege întrucât este o măsură restrictivă:

- aduce atingere nivelului de subvenţii ce se acordă angajatorilor pentru încadrarea absolvenţilor aflaţi în proces de pregătire;


- măsurile prevăzute în iniţiativa legislativă generează influenţe financiare asupra cheltuielilor bugetului asigurărilor de şomaj, cu impact negativ asupra bugetului general consolidat, în sensul majorării bugetului asigurărilor de şomaj, amplificând astfel deficitul bugetar; nu sunt precizate sursele financiare necesare aplicării măsurilor propuse.

